Laudáció

Szendrői-díj átadásakor 2016. szeptember 15-én a Kós Károly teremben

az ÉME Mesteriskola XXIV. ciklus megnyitásakor

Laudációmat egy vers idézettel kezdem, ez mondandóm alaphangja.

*"Léckatonáim sorban állnak már, pici
földem a földből kikerítve, könnyű szál
dzsidások módján állnak őrt, hatalmasan
igazságukban; ők a törvény, ők a jog,
erőm, munkám, nyugalmam és jutalmam ők,
s jel hogy vagyok; sün-életem tüskéi e
szakadt létben, kizárva minden idegent,
de átbocsátva ami még közös maradt"*Babits Mihály verse

"Az Istenek halnak, az ember él" című kötetből 1929

Nálad hol is ez a "pici föld" amiről Babits szól az idézetben?

Herenden születél, Észak és Dél, és a Bakony találkozásnál. A várost híressé a porcelán, a "Hungarikum" tette. Te mégis Veszprémet tartottad, tartod igazi hazádnak, otthonodnak, a középiskola, a barátok révén keresztül sok-sok éve. Mindkét városra elmondható az a közös táji-érték, amivel Herendet jellemeztem, és megemlítve még hozzá Mezőföld-et is. Lakói zömmel magyarok, katolikusok, reformátusok, és németek. Ennek ellenére a város neve valószínűleg szláv név, jelentése dimbes-dombos, vagy lengyel királyi név. Szép jelzője van a városnak "királynék városa" címet kapta, Szent István felesége, Gizella városhoz való vonzódása miatt.

A veszprémi püspök koronázta a magyar királynékat. Hát ez a Te "pici földed."

Nevedre, gondolva, Te e terület lakosa lettél, génjeidbe ez a város bizonyosan beépült.

Egyetemi diplomád után kemény és szorgalmas pesti létet és munkát választottad Vikár András és Lukács István irodájában. A munkák minden napos gyakorlata, a mesterség rajzi, tervezési, művezetési sok-sok szükséges robotja. Ez erőssé és biztossá tett.

Én a Mesteriskolán az "Újpalotai Közösségi Ház" ötletpályázatán találkoztam Veled. A csapat konzulense Szabó Levente volt, a csapattagok: Mottl Rita, Banu Richárd, Szabó Ádám és persze Te jómagad. A pályázatotok egy mondattal kifejezhető: a " tér és a közösség ", amivel ez a gyönyörű mesterség tevékenykedik. A tér ami mindenkié.

A magadról írt szövegben olvastam: a pályázat során érezted meg, hogy Neked önállóvá kell válnod, ahhoz hogy Te e mesterségnek saját arcú tagja legyél.

Veszprémben telepedtél le. Munka, család, iroda, ahol az építészet nem csak szakmai kiváltság, hanem nyitva van a civil világ felé is.

Ennek bizonyításként, néhányan építészek összeálltatok a civilekre is a alapított VEKA -val. A VEKA csapat így lett erős, volt és van is hangja a városban.

Ezzel a Te hangod is erős lett, önállóan és társtervezőkkel összefogva is. Példa erre a ma is épülő és megvalósult munkád a Veszprémi Állatkert. Itt, mind azt amit megtanultál látható, él.

A Gulya-dombról széttekintve, az anyagok variációival megépültek a házak: acél, falapok, durva és megmunkált falemezek, kő, murva, acélhúrok ( Otto Frei jut az eszembe).

S a táj; a fókák, pingvinek, hattyúk tavai, kanyargós utak és az azon sétáló veszprémiek, gyerekek, szülők még pici csemeték is.

Igen, küzdöttél és most felnőtt erős lényeddel ezt mind befogadtad, sajátod lett - vissza-vonhatatlanul. Ez a mesterség e földben gyökerezik, itt lombosodik.

Mind ezeket összefoglalva - egy mondattal:

Az építészet lényegét már megfogalmaztad; "teret és házat közösségnek" kell építeni. Egy olyan Plusz-ra törekedve - amit Arany János úgy fogalmazott meg, hogy " költőben az Egyéniség mellett az " Egyediség " is jelenjen meg. Ez a mi építész világunkban is igaz. Munkáid is ezt bizonyítják.

A kitüntetést ezért kapod meg.

Öreg mesterünk a Mesteriskolát alapító dr. Szendrői Jenő bólintana, ha hallaná, bizonyára hallja is, mikor mi nevedet kimondottuk a döntéskor, hogy

 Páll Anikó,

 Álmosdi Árpád és Csendes Mónika,

 Klobusovszki Péter,

 Lévai Tamás,

 Herceg László, Csaba Kata és Pintér Tamás,

 Görbicz Máté, Kund Iván Patrik, Szabó Dávid után

 hetedikként Gaschler Gábor ( XXI. ciklus ) kapja meg a díjat.

Szívből, igaz szívvel gratulálunk Neked.

Megkérem - hogy a régi hagyományként a Magyar Építőművészek Szövetsége elnöke, Krizsán András adja át ezt a díjat Neked.

Budapest, 2015. szeptember 15. Arnóth Lajos

 a Mesteriskola vezetője